લાંબો સમય રાહ જોવડાવ્યા પછી મળતાં વાતચીતની શરૃઆતમાં જ તોગડિયાએ મુલાકાત આપવાનો ઇનકાર કરી દીધો અને કહી દીધું કે, ‘મારી પ્રેસ કોન્ફરન્સના આધારે તમારે જે લખવું હોય તે લખો.’ ‘અભિયાન’એ સવાલ કર્યો કે દેશ આખો, ખાસ કરીને દેશનો હિન્દુ સમાજ અસમંજસમાં છે, અદ્ધરશ્વાસે છે, તમારે સ્પષ્ટ વાત કરવી જોઈએ. ત્યારે ડૉ. તોગડિયાએ ‘અભિયાન’ને કહ્યું કે, ‘આ આખી ઘટનાના મૂળમાં રહેલી વાત એ છે કે સત્તામાં બેઠેલા કેટલાક લોકો એમણે અને અમે આપેલાં હિન્દુત્વનાં, રામમંદિરનાં, ગૌરક્ષાનાં, કોમન સિવિલ કોડનાં વચનો પુરાં કરતાં નથી, કરવા માગતાં નથી. વચન આપ્યા પછી ખેડૂતોને દોઢ ગણા ટેકાના ભાવ આપવામાં પણ એમને તકલીફ પડે છે. બધી જ બાબતોમાં યુ-ટર્ન. આની સામે હિન્દુસ્તાનમાં અવાજ ઉઠાવનારનો અવાજ દબાવી દેવામાં આવે છે કે તેને પદભ્રષ્ટ કરવામાં આવે છે. છેલ્લા કેટલાક મહિનાઓથી મારું મોઢું દબાવવાનો પ્રયાસ થતો હતો. મેં હિન્દુત્વની કોઈ પણ વાત છોડવાની ના પાડી. ઉદાહરણ તરીકે, ગૌરક્ષક ગુંડા છે એવું કહેવામાં આવ્યંુ ત્યારે મેં કહ્યું કે, આ વિધાન પાછું ખેંચો. દરેક ડીએસપી, કલેક્ટરને ગૌરક્ષકો સામે પગલાં લેવાના આદેશ આપ્યા, ત્યારે મેં કહ્યંુ કે, એ આદેશો પાછા ખેંચો.